АҞӘА, лаҵара 29 - Sputnik. Урыстәыла ахада ипресс-маӡаныҟәгаҩ Дмитри Песков аҳәамҭа ҟаиҵеит С-400 Ҭырқәтәылаҟа рынашьҭра уаанӡа иазыԥхьагәаҭаз аҿҳәара аасҭа заа имҩаԥгахоит ҳәа. Абри атәы аанацҳауеит РИА Новости.
"Ҭырқәтәылатәи аган иҟанаҵаз аҳәарала С-400 Ҭырқәтәылаҟа рынашьҭра уаанӡа иазыԥхьагәаҭаз аҿҳәара аасҭа изааны имҩаԥгахоит", - иҳәеит иара.
Уаанӡа ателеканал CNBC аҳәамҭа ҟанаҵахьан ЕАА Ҭырқәтәыла С-400 раахәара мап ацәкразы ҩымчыбжьа аамҭа шарҭаз. Ҭырқәтәыла уи мап ацәнамкыр Вашингтон Анкара аилахәыра Lockheed Martin апрограмма F-35 иалнагоит ҳәа.
Урыстәыла ахада ипресс-маӡаныҟәгаҩ Дмитри Песков уи аҭакс иҳәеит Москва С-400 аганахьала Урыстәылеи Ҭырқәтәылеи реилацәажәара иқәныҟәоит ҳәа. Аилаӡара бжьаҵоуп, аусгьы ауеит. Афедерациатә Хеилак аиҳабы Валентина Матвиенко лакәзар, ажурналистцәа иралҳәеит Ҭырқәтәыла иаалырҟьаны С-400 мап шацәнамкуа.
Ҭырқәтәыла акәзар, изныкымкәа адырра ҟанаҵахьеит С-400 аахәара мап шацәнамкуа, асистема аԥхьатәи апартиа атәылахь ԥхынгәымзазы ишынашьҭхо.
ЕАА С-400 НАТО астандартқәа ирықәшәом ҳәа иаԥхьаӡоит.